“Наколькі сёння беларускае грамадства з’яўляецца эка-friendly?” — задаю пытанне, якое вынікае з мэтаў фестывалю. “Сёння ўжо назіраюцца пэўныя зрухі ў эка-культуры, хоць раней сітуацыя была больш песімістычнай, — адказвае Анора, досвед якой закранае працу ў экалагічнай арганізацыі. — Маладое пакаленне заўважае, што быць эка-фрэндлі — трапляць у пэўны еўрапейскі трэнд. А моладзь хоча арыентавацца на еўрапейскія стандарты. Што да людзей больш сталага веку, іх хвалююць пытанні здароўя, бяспекі — і таксама яны пачынаюць разумець, што гэта пытанні экалогіі”. Напрыклад, сёння “зялёныя” арганізацыі атрымліваюць мноства негатыўных рэакцый людзей на вырубку дрэў, канстатуе Анора. Людзі пачынаюць адстойваць сваё права на спрыяльны асяродак. Зялёныя зоны, паркі, нядаўні нашумелы выпадак з Котаўкай, калі мясцовай супольнасці ўдалося адстаяць сваё атачэнне — усё гэта сведчанне таго, што экалагічная свядомасць у людзей расце.